[{"text_idx": "#000002", "text": "Ar o\u0302l gyrfa ddisglair ar bob lefel o\u2019r ge\u0302m, ymddeolodd James o rygbi proffesiynol yn 2020, gan ymgymryd a\u0302 ro\u0302l hyfforddi yn un o\u2019i gyn glybiau, y Gweilch."}, {"text_idx": "#000003", "text": "Mae\u2019n byw gyda\u2019i wraig Kim a\u2019u 3 mab, ac yn ddiweddar mae wedi ysgrifennu dau lyfr rygbi ffuglennol gyda\u2019r cyd-awdur David Brayley."}, {"text_idx": "#000004", "text": "\u201cMae darllen a chreu awyrgylch tawel yn hanfodol pan fydd gennych chi dri bachgen ifanc yn y ty\u0302.\u201d"}, {"text_idx": "#000005", "text": "Boed yn lyfrau, cylchgronau, papurau newydd, erthyglau ar-lein neu e-ddarllenydd, gall pob math o ddarllen helpu plentyn i ddysgu pethau newydd a datblygu ei ymennydd. Er ei bod yn anodd denu plant i ffwrdd o ffonau a chonsolau gemau, gallwch ddysgu cymaint trwy ddarllen, ac mae\u2019n ffurf arall ar adloniant i dechnoleg sy\u2019n seiliedig ar sgrin."}, {"text_idx": "#000006", "text": "Rwy\u2019n hoff iawn o siocledi, felly roedd Charlie and The Chocolate Factory gan Roald Dahl yn un o fy hoff straeon yn blentyn. Roedd cyfres Mr Men gan Roger Hargreaves hefyd yn fy mhentwr \u2018hoff lyfrau\u2019, ac mae\u2019r llyfrau\u2019n ffurfio rhai o\u2019m hatgofion cynharaf o ddarllen, ac maent yn dal i weld yn boblogaidd iawn heddiw."}, {"text_idx": "#000007", "text": "Wrth dyfu i fyny, doedd dim llawer o lyfrau am rygbi, na chymeriadau mewn llenyddiaeth oedd yn hollol angerddol am rygbi fel fi! Roeddwn i eisiau darllen am bethau yr oeddwn yn hoff iawn ohonynt, ond nid oedd llawer o ddewisiadau ar gael i mi. Y diffyg llyfrau ffuglen yma am rygbi wnaeth fy ysbrydoli i ysgrifennu fy llyfrau, felly gall merched a bechgyn eraill sy\u2019n caru rygbi, neu unrhyw fath o chwaraeon, gael eu hysbrydoli ganddyn nhw."}, {"text_idx": "#000008", "text": "Roeddwn i hefyd eisiau ysgrifennu llyfrau oherwydd mae gen i dri mab, ac rydw i eisiau ceisio eu hannog i ddarllen cymaint a\u0302 phosib."}, {"text_idx": "#000009", "text": "Ar hyn o bryd mae fy ffocws ar arferion darllen fy mhlant a sicrhau fy mod yn darllen gyda nhw fel eu bod nhw\u2019n dysgu\u2019n barhaus. Mae ein mab pum mlwydd oed yn dechrau dod a\u0302 llyfrau adref o\u2019r ysgol ac mae\u2019n rhan allweddol o\u2019i ddatblygiad cynnar, felly rwy\u2019n treulio llawer o amser yn darllen gydag ef. Rydw i hefyd yn mwynhau darllen fy llyfrau iddyn nhw ac rydw i\u2019n hoffi creu straeon iddyn nhw gan ddefnyddio fy nychymyg. Pe bawn i heb ddarllen gymaint pan oeddwn yn iau, mae\u2019n debyg na fyddwn yn gallu adrodd y straeon rydw i\u2019n eu rhannu gyda fy mhlant nawr."}, {"text_idx": "#000010", "text": "Amser gwely yw fy hoff amser i ddarllen gyda\u2019r bechgyn. Pan maen nhw\u2019n dod adref o\u2019r ysgol maen nhw ychydig yn aflonydd o\u2019u dyddiau prysur, felly mae amser gwely yn gyfle gwych i\u2019w setlo, darllen llyfr neis a chael amser hyfryd gyda\u2019r teulu. Mae darllen a chreu awyrgylch tawel gyda\u2019r nos yn hanfodol pan fydd gennych dri bachgen ifanc yn y ty\u0302."}, {"text_idx": "#000011", "text": "\u201cGallwch chi wir gymryd y gorau o lyfrau a\u2019u rhoi ar waith yn eich bywyd eich hun.\u201d"}, {"text_idx": "#000012", "text": "Fel cyn-chwaraewr rygbi efallai na fydd rhai yn meddwl amdanaf i fel awdur i ddechrau, ond fe wnes i fwynhau ysgrifennu straeon a bod yn llawn dychymyg yn yr ysgol, felly mae wedi bod o ddiddordeb i mi erioed. Rwy\u2019n falch fy mod wedi gallu trosglwyddo hynny i fy mywyd fel oedolyn. Rwyf am i fy llyfrau ysbrydoli pobl eraill i fod yn fwy creadigol."}, {"text_idx": "#000013", "text": "Does dim rhaid i chi fod yn un peth yn unig mewn bywyd, gallwch chi ddilyn llawer o ffyrdd. Chwaraeon, celf, ysgrifennu, gwyddoniaeth ac ati. Mae llyfrau\u2019n ysbrydoledig a gallwch chi wir gymryd y gorau ohonyn nhw a\u2019u rhoi ar waith neu eu mabwysiadu yn eich bywyd eich hun."}, {"text_idx": "#000014", "text": "Mae fy llyfrau yn ffuglen, ond maen nhw wedi\u2019u seilio\u2019n fras ar fy ngyrfa ar y cae ac oddi arno, gan fyfyrio ar faterion bwlio, ysgol, ac uchafbwyntiau ac isafbwyntiau gyrfa mewn chwaraeon."}, {"text_idx": "#000015", "text": "Mae gen i angerdd am rygbi, fel cefnogwr, fel chwaraewr, a nawr fel hyfforddwr. Rwy\u2019n gallu cyfleu\u2019r cariad a\u2019r diddordeb hwnnw trwy\u2019r ysgrifennu yn fy llyfrau. Mae mor bwysig darllen y pethau rydych yn eu mwynhau; mae\u2019n eich annog i barhau a\u0302\u2019ch darllen."}, {"text_idx": "#000016", "text": "\u201cMae gweld teithiau bywyd realistig yn cael eu hadlewyrchu mewn llyfrau mor bwysig.\u201d"}, {"text_idx": "#000017", "text": "Y peth gorau am ddarllen yw ei fod at ddant pawb, sy\u2019n golygu y dylem fod yn cynnwys pawb mewn llyfrau, o ba bynnag gefndir y maent yn dod. Sut gallwn ni ddisgwyl i blant ddod o hyd i angerdd am ddarllen, os na allant weld eu hunain yn cael eu hadlewyrchu yn y cymeriadau?"}, {"text_idx": "#000018", "text": "Mae gweld teithiau bywyd realistig yn cael eu hadlewyrchu mewn llyfrau mor bwysig. Nid yw popeth yn hwylio\u2019n llyfn \u2013 mae yna rwystrau ar y ffordd ac mae\u2019n rhaid i chi weithio\u2019n galed i gyrraedd lle rydych chi eisiau bod, dwi ddim yn meddwl y dylen ni ddal yn o\u0302l rhag dangos hynny mewn llyfrau. Mae llyfrau stori ffuglen llawn dychymyg yn wych ac mae\u2019n dda gadael i\u2019ch dychymyg redeg yn wyllt, ond dwi\u2019n credu y dylai llyfrau adlewyrchu pobl go iawn a straeon go iawn."}, {"text_idx": "#000019", "text": "Mae darllen wedi fy helpu\u2019n aruthrol yn y gwaith rwy\u2019n ei wneud nawr. Fel hyfforddwr chwaraeon, awdur a hefyd yn berchen ar fusnes, rwy\u2019n gwneud llawer o ddarllen ac ysgrifennu, felly mae darllen o oedran cynnar wedi bod o fudd. Rwy\u2019n annog rhieni i gael eu plant i ddarllen cyn gynted a\u0302 phosibl, mi fydd yn dod a gymaint o fuddiannau iddynt yn y dyfodol, pa bynnag swydd y maent yn ei dewis."}, {"text_idx": "#000020", "text": "\u201cGall llyfrgelloedd fod yn hafan fach gynnes a diogel i rieni a phlant fel ei gilydd,\u201d"}, {"text_idx": "#000021", "text": "Mae arian yn brin i lawer o deuluoedd ar hyn o bryd. Fodd bynnag, gall a dylai pobl fynd i\u2019w llyfrgell leol os ydynt yn cael trafferth prynu llyfrau newydd i\u2019w plant, maent yn wych ac mae ganddynt ymdeimlad gwirioneddol o gymuned. Ymwelais a\u0302 llyfrgell Castell-nedd gyda fy nghyd-awdur yn ddiweddar ar gyfer Diwrnod y Llyfr ac roedd yn wych gweld y plant yn dewis llyfrau drostynt eu hunain ac yn gyffrous i\u2019w darllen."}, {"text_idx": "#000022", "text": "Mae cymaint o amrywiaeth o ran y llyfrau sydd ar gael yn y llyfrgell, a gall y llyfrgellwyr gefnogi eich plant wrth iddynt dyfu a\u2019u sgiliau darllen yn ehangu. Gallwch hefyd ddod o hyd i\u2019ch cyfran deg o lyfrau ffeithiol mewn llyfrgelloedd, i\u2019r rhai sydd a\u0302 diddordeb mewn dysgu rhywbeth newydd!"}, {"text_idx": "#000023", "text": "Gall llyfrgelloedd fod yn lle cynnes, croesawgar a diogel i rieni a phlant, gan ddianc rhai o heriau bywyd o ddydd i ddydd."}]